-	60 centimeter er, hvad det kan blive til. Kornfede danskere som mig, kan jo knap nok komme igennem den dør, og prøv så lige at komme igennem med en kørestol eller en rollator, siger Torben Lund. Det nye toilet er åbnet i den her uge og turisterne bruger det allerede flittigt. Torben Lund er en af de egholmere, der har efterlyst et offentligt toilet. Han og andre på øen har oplevet, at det stigende antal turister, der besøger øen, sætter sig ned og besørger i øboernes hække og haver, fordi der har manglet et offentligt toilet. -	Jeg synes bare, det er ærgerligt, når man laver et toilet, at man så ikke også laver adgangsvejen dertil, så alle kan bruge det, siger Torben Lund. En nem løsning Ud over en smal dør, så er der også trapper op til toilettet, der gør det svært tilgængeligt for folk, der er dårligt gående. -	Hvis man kaster lidt grus under fliserne, så kan man hurtigt få det til at blive en rampe. Det er så lidt, der skal til, siger Torben Lund. Ulla Ringgren Nielsen er formand for Aalborg Kommunes Handicapråd. Hun sidder selv i en kørestol, der er 69 centimeter bred, så den kan ikke køre ind på toilettet på Egholm. -	Jeg synes, det ville have været god stil, hvis man havde talt med Aalborg Kommunes tilgængelighedsrådgiver, og så havde lavet toilettet sådan, at det er brugbart for alle borgere, siger Ulla Ringgren Nielsen. Formanden for Handicaprådet mener ikke umiddelbart, at Aalborg Kommune har overtrådt nogen regler med det nye toilet. Nybyggede offentlige toiletter skal være handicapvenlige efter bygningsreglementet, men når kommunen giver offentligt adgang til en toilet, der allerede er der, så behøver det, ifølge Ulla Ringgren Nielsen, ikke at være handicaptilgængeligt, selvom hun selv ville ønske at det blev det. -	I det samfund som vi har nu, da har vi valgt, at alle mennesker er lige. Når man ikke kan komme på et toilet, så er det diskrimination, siger Ulla Ringgren Nielsen. Toilettet virker, som det skal, og Torben Lund medgiver, at det er bedre end intet toilet: -	Jo jo, det er da bedre end ingenting. Det er ligesom at købe en bil uden hjul. Man kan da altid sætte sig ud i den og nyde musikken, men du kan ikke køre nogen steder, sammenligner Torben Lund. - Det er en ommer Heller ikke Vibeke Gamst (K), der er medlem af By- og landskabsudvalget i Aalborg Kommune, er imponeret over toiletløsningen på Egholm. -	Jeg synes ikke, det er godt. Det er vist en ommer. Det må vi kigge på igen. Det lød jo ellers smart nok, at man kunne lave det i den gamle skole. Det kan godt være, vi skal have kigget på det igen, siger hun. Torben Lund håber på, at der trods alt er færre, der sætter sig i hans hæk, men han vil meget gerne have, at det lille hus får en større dør. -	Det er så små ting, der skal laves, for at det havde været fornuftigt, siger han. Stadsgartner i Aalborg Kommune Kirsten Lund Andersen siger til TV2 Nord, at kommunen vil genoverveje toilettets indretning, når sagsbehandlerne er tilbage fra ferie i august. Se hele indslaget fra Egholm her:

Opsummering:
Aalborg Kommune har åbnet et nyt offentligt toilet på Egholm. Det har egholmerne efterlyst, fordi et stigende antal turister laver afføring i ø-boernes haver, men det nye toilet får kritik.